
A növények kommunikációja

Az allelopátia során a növények szöveteiben termelődő vegyületek más növények növekedését és fejlődését gátolják vagy serkentik. Az ökológiai termesztésben ezen a kölcsönhatáson alapul maga a növénytársítás is. A bazsalikom (Ocimum basilicum) jó szomszédja a paprikának (Capsicum annuum).
Munkánkban a bazsalikom allelopatikus hatását vizsgáltuk a paprikamagra a következő kezelésekkel: gyökérnedvel, a levélből vagy avarból kiázó vegyületekkel, illetve a levélből kipárolgó illóanyagok által.
A fehér bazsalikom gyökerével átszőtt talajból készült talajoldattal kezelt paprikamag csírázása sokkal intenzívebbnek és egyenletesebbnek mutatkozott. Ez a hatás lehetőséget nyújt arra, hogy a paprika palántanevelésekor egyöntetűbb, arányos fejlettségű palántákat nyerjünk.

